SMT รับปีนี้ยังขาดทุนแต่คาดจะพลิกกำไรปี 59 หวังล้างขาดทุนสะสมหมด
SMT รับปีนี้ยังขาดทุนแต่คาดจะพลิกกำไรปี 59 หวังล้างขาดทุนสะสมหมด
30 พ.ย. 2558

นายพีระพล วิไลวงศ์เสถียร ประธานเจ้าหน้าที่บริหาร บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เปิดเผยว่า แนวโน้มผลประกอบการปีนี้จะยังขาดทุนจากเดิมที่คาดว่าจะพลิกกลับมามีกำไร เนื่องจากรายได้ในปีนี้พลาดเป้า โดยคาดว่าจะปรับตัวลดลงราว 9% จาก 9.16 พันล้านบาทในปีก่อน จากก่อนหน้านี้ที่คาดว่ารายได้จะเติบโต 10% เพราะได้รับผลกระทบจากภาวะเศรษฐกิจทั่วโลกที่ชะลอตัว อย่างไรก็ตาม เชื่อว่าปีนี้จะมีผลขาดทุนลดลงจากปีก่อน เนื่องจากมีการบริหารจัดการต้นทุน รวมถึงมีการจำหน่ายผลิตภัณฑ์ใหม่ที่มาร์จิ้นสูงเพิ่มขึ้น ให้กับลูกค้าใหม่ 3 ราย
ขณะที่ในปี 59 มั่นใจว่าจะพลิกกลับมากำไรแน่นอน จากเป้าหมายรายได้ที่คาดว่าจะเติบโต 7% จากการขายผลิตภัณฑ์ให้กับลูกค้ารายใหม่อีก 7 ราย ซึ่งจะช่วยสร้างรายได้ให้เพิ่มขึ้นอีกราว 1,600 ล้านบาท อีกทั้งจะมีการบริหารจัดการต้นทุนในผลิตภัณฑ์เดิม ซึ่งจะช่วยหนุนให้อัตรากำไรสุทธิอยู่ในระดับที่ 4-5%
นอกจากนี้ บริษัทมุ่งเน้นกลยุทธ์ด้านความแตกต่างของผลิตภัณฑ์การสร้างข้อได้เปรียบในการแข่งขัน โดยเน้นการผลิตและประกอบผลิตภัฑณ์ที่ต้องใช้เครื่องจักรที่มีเทคโนโลยีทันสมัย และมีความแม่นยำสูง ซึ่งที่ผ่านมาบริษัทได้ลงทุนเครื่องจักรพื้นฐานที่รองรับการเปลี่ยนแปลงของเทคโนโลยีขั้นสูง อีกทั้งได้พัฒนากระบวนการผลิตให้ทันสมัยเป็นระบบสากลเพื่อให้มั่นใจได้ว่าสินค้าทุกชิ้นจะได้มาตรฐาน
ทั้งนี้ บริษัทคาดว่าจะสามารถล้างขาดทุนสะสมที่มีอยู่ทั้งหมดราว 56.79 ล้านบาท ในปี 59 โดยจะนำกำไรจากผลประกอบการไปใช้ในการล้างขาดทุนสะสม ซึ่งหากผลประกอบการออกมาค่อนข้างดี บริษัทก็เตรียมที่จะเสนอที่ประชุมคณะกรรมการบริษัทในการจ่ายปันผลด้วย
นายพีระพล กล่าวอีกว่า บริษัทอยู่ระหว่างเจรจากับลูกค้าจากสหรัฐฯ เพื่อจำหน่ายแผงโซล่าร์เซลล์ ที่มีคำสั่งซื้อเป็นกำลังการผลิตราว 120 เมกะวัตต์ โดยจะเริ่มเห็นรายได้เข้ามาในช่วงครึ่งปีหลังของปี 59